16/10/2014 | Administración Autonómica
Xunta de Galicia
Consellería de Medio Ambiente, Territorio e Infraestruturas
Augas de Galicia
Subdirección Xeral de Xestión do Dominio Público Hidráulico
Resolución do 7 de outubro de 2014, de convocatoria de actas previas á ocupación e de ocupación definitiva dos bens e dereitos afectados polas obras do Proxecto do colectores xerais e EDAR de Ribeira (A Coruña) (OH3151070)

O 28.10.2013 o director de Augas de Galicia aprobou técnica e definitivamente o Proxecto das obra dos “Colectores xerais e estación depuradora de augas residuais de Ribeira. Ribeira (A Coruña)”. As devantitas obras enmárcanse dentro da actuación “EDAR de Ribeira”, actuación que está declarada de interese xeral da Comunidade Autónoma de Galicia, de conformidade co disposto no artigo 28 da Lei 9/2010, de 4 de novembro, de augas de Galicia, toda vez que as obras de referencia están recollidas no Plan Hidrolóxico da Demarcación Hidrográfica de Galicia-Costa, aprobado polo Real Decreto 1332/2012, do 14 de setembro. O artigo 29 da precitada lei dispón que a aprobación definitiva do proxecto, anteproxecto ou documento similar de obras hidráulicas declaradas de interese da Comunidade Autónoma levará implícita a declaración de utilidade pública e a necesidade de urxente ocupación dos bens e da adquisición de dereitos, aos fins de expropiación forzosa e ocupación temporal, de acordo co disposto na lexislación correspondente. O 10.07.2014, publicouse o Decreto 82/2014, do 26 de xuño, polo que se declara, en concreto, a utilidade pública e se dispón a urxente ocupación, para os efectos de expropiación forzosa dos bens e dereitos afectados polas obras dos colectores xerais e estación depuradora de augas residuais de Ribeira. Ribeira (A Coruña). Expediente OH.315.1070. Na súa consecuencia, o procedemento expropiatorio rexerase conforme ao establecido no artigo 52 da Lei de Expropiación Forzosa, do 16 de decembro de 1954, e concordantes do seu Regulamento de desenvolvemento, aprobado por Decreto do 26 de abril de 1957. No procedemento expropiatorio a sociedade estatal “Aguas de las Cuencas de España, S. A.” ostentará a condición de entidade beneficiaria, conforme ao disposto no artigo 132.4 do Texto refundido da Lei de Augas, aprobado polo Real Decreto Lexislativo 1/2001, do 20 de xullo. Consonte o anterior e en virtude das atribucións conferidas e facendo uso das facultades outorgadas polo artigo 98 da Lei de Expropiación Forzosa e atendendo ao sinalado nas regras 2ª e 3ª do seu artigo 52, RESOLVO: Convocar aos titulares dos bens e/ou dereitos afectados polo procedemento expropiatorio derivado da execución das obras dos colectores xerais e estación depuradora de augas residuais de Ribeira. Ribeira (A Coruña), conforme se lles notificará nas correspondentes cédulas individuais e por anuncios no Diario Oficial de Galicia, no Boletín Oficial da Provincia de A Coruña e nos diarios La “La Voz de Galicia” e “ElCorreo Gallego”, para que, sen prexuízo de trasladarse ao lugar dos terreos, se se considerase necesario, asistan ao levantamento das correspondentes actas previas á ocupación e de ocupación definitivas no lugar, data e horas que a continuación se indican: Lugar: Centro Cultural Lustres Rivas, sito en C/ Manuel Lustres Rivas, nº 20-2ª planta Data: 05/11/2014 Hora: das 09:00 ás 14:00 horas; e das 16:30 ás 19:30 Para estes efectos, indícase que, levantada a acta previa á ocupación, ofrecerase aos afectados, con carácter previo ao levantamento da acta de ocupación definitiva, a percepción do importe correspondente ao depósito previo á ocupación e aos prexuízos pola rápida ocupación. Neste sentido, no suposto de que se renunciase á percepción de tal contía ou nos casos de non comparecencia do convocado procederase á súa consignación na Caixa Xeral de Depósitos da Xunta de Galicia, consignación que habilitará á formulación da acta de ocupación e cuxa realización será comunicada, en calquera caso, aos correspondentes afectados. Ao devandito acto deberán acudir os titulares afectados persoalmente ou ben representados por persoa debidamente autorizada para actuar no seu nome, achegando os documentos acreditativos da súa titularidade, documento nacional de identidade e o último recibo de pagamento do imposto sobre bens inmobles, podendo facerse acompañar, se o estiman oportuno e á súa costa, dos seus peritos e/ou notarios. A relación de bens e dereitos afectados foi publicada no Diario Oficial de Galicia núm.122 o 28.06.2013, no Boletín Oficial da Provincia da Coruña núm.124 o 02.07.2013, e nos diarios “La Voz de Galicia” e “El Correo Gallego” o 28.06.2013; podendo ter sido examinada a devandita relación, xunto cos planos parceiros nas oficinas de Augas de Galicia en Santiago de Compostela (sitas na praza de Camilo Díaz Baliño, 7-9 e na rúa Doctor Maceira, 18, baixo) e no Concello de Ribeira, (sito na praza del Ayuntamiento, s/n). A relación de titulares cos bens e dereitos afectados, así como o plano parceiro correspondente estarán expostos no Concello de Ribeira (praza del Ayuntamiento, s/n), nos servizos centrais de Augas de Galicia en Santiago de Compostela (praza de Camilo Díaz Baliño, 7-9) así como nas oficinas en Vigo da entidade beneficiaria do procedemento expropiatorio, a Sociedade Estatal “Aguas de la Cuencas de España, S. A.”, (rúa Colón, 21, 3º, Vigo). Conforme establece o artigo 56.2 do Regulamento de Expropiación Forzosa, ata o momento en que se proceda ao levantamento das citadas actas previas á ocupación e de ocupación definitivas, os interesados poderán formular, por escrito, as alegacións para os únicos efectos de emendar posibles errores que se producisen ao relacionar os bens afectados pola urxente ocupación dirixíndoas á Secretaría Xeral de Augas de Galicia (praza de Camilo Díaz Baliño, 7-9). A publicación desta resolución, a teor do disposto no artigo 59.5 da Lei 30/1992, do 26 de novembro, de Réxime Xurídico das Administracións Públicas e do Procedemento Administrativo Común, servirá como notificación aos posibles interesados que non puidesen ser identificados, aos titulares de bens e dereitos afectados que sexan descoñecidos e a aqueles dos que se ignore o seu paradoiro. O que se fai público, para xeral coñecemento, advertindo aos interesados de que o pagamento se fará precisamente aos que figuren como propietarios dos bens ou titulares dos dereitos expropiados, non admitíndose representación senón por medio de poder debidamente autorizado (notarial ou consular), xa sexa xeral ou particular para este caso e que deberán identificarse co documento nacional de identidade. Santiago de Compostela, 7 de outubro de 2014 A conselleira de Medio Ambiente, Territorio e Infraestruturas P. D. O director de Augas de Galicia (Orde do 30/01/2012, DOG núm.21, do 31/01/2012) Gonzalo Mosqueira Martínez